Con o esboldregamiento de l'Imperio ruso y con a Guerra civil rusa que s'escaició dimpués d'a Revolución rusa de 1917, no heba en ixas envueltas garra Gubierno ruso estable con qui se podese negociar a muga oriental polaca. Sindembargo, uno d'os primers actos d'o nuevo Gubierno revolucionario ruso estió a denuncia publica d'os tractatos que heba sinyato l'Imperio ruso con prusians y austriacos ta repartir-sen Polonia; en conseqüencia, churidicament ixo comportaba que Polonia recuperaba os territorios que teneba en 1772, quan se facioron as particions. Pero tamién pasaba que o rechimen bolchevique ruso pretendeba invadir Polonia ta estendillar a revolución por o corazón d'Europa, mas que mas en a convulsa Alemanya de zaguerías d'os anyos 1910, quan a Republica de Weimar no yera prou consolidata. En istas circunstancias, a guerra yera inevitable y en zaguerías esclatoron as hostilidatz a finals de l'anyo 1919.